हरियाणा के सिरसा में डेरा सच्चा सौदा मुख्यालय के परिसरों में तीन दिनों से चल रहा तलाशी अभियान पूरा हो गया है। इसके साथ ही, यह भी पता चला कि इसके अंदर चल रहे अस्पताल से भेजे जाने वाले शवों का कोई उपयुक्त रिकार्ड नहीं रखा जाता था और एक ‘स्किन बैंक’ बगैर लाइसेंस के चलाया जा रहा था। इस बीच, हरियाणा पुलिस ने कहा है कि पंचकूला हिंसा के सिलसिले में डेरा के एक वरिष्ठ सदस्य गोविंद को गिरफ्तार कर लिया है जबकि डेरा प्रमुख की मुंहबोली बेटी हनीप्रीत इंसां को पकड़ने के लिए छापे मारे जा रहे हैं। हरियाणा सरकार के जन संपर्क विभाग के उप निदेशक सतीश मेहरा के मुताबिक तलाशी अभियान में दो गुप्त सुरंगों का पता चला। इनमें से एक सुरंग डेरा प्रमुख के आवास को साध्वियों के हॉस्टल से जोड़ती है जबकि दूसरी सुरंग एक अवैध पटाखा फैक्टरी से जुड़ती है। एक अवैध फैक्टरी की मौजूदगी का पता चला और एके 47 कारतूस का एक खाली डब्बा जैसी स्तब्ध करने वाली चीजें भी मिली हैं। अवैध फैक्टरी से 84 कार्टन पटाखे और रसायन भी मिले हैं। इसके अलावा डिजाइनर कपड़े और टोपियां मिली हैं। मेहरा ने बताया कि मेडिकल टर्मिनेशन ऑफ प्रीगनेंसी (एमटीपी) अधिनयिम को डेरा द्वारा लागू करने में अनियमितता होने का भी पता चला है।